**אַרן אֶראל** (נולד ב-23 ביולי 1982) הוא סופר מתח ישראלי ומנהל פעילות חברת אף 5 בישראל, יוון, קפריסין,  ספרד ופורטוגל.

ביוגרפיה
--------

ארן אראל גדל בהוד השרון והיה אלוף הארץ בסיף בצעירותו.
 בצה"ל שירת בממר"ם באבטחת מידע. לאחר שחרורו עבד בטלדור מערכות מחשבים בתפקידי אבטחת מידע וניהול צוות ההנדסה. במקביל, הקים להקת רוק בשם "קרחת", שהקליטה אלבום שלא ראה אור והופיעה ברחבי הארץ, בין השאר בבארבי. לאחר מכן עבד בשתי חברות הזנק, באחת מהן היה אחד משני המייסדים. בהמשך עבד שבע שנים בסיסקו מערכות כסמנכ"ל הטכנולוגיות וסמנכ"ל המגזר העסקי בישראל. 
באוגוסט 2019 מונה אראל למנהל פעילות חברת F5 בישראל, יוון וקפריסין. הסניף הישראלי מונה כ-300 עובדים.
ביוני 2023 מונה בנוסף לכך למנהל פעילות החברה בספרד ובפורטוגל. 

אראל בוגר תואר ראשון בכלכלה וניהול במסלול האקדמי המכללה למינהל.
הוא בוגר תוכנית קלוג-רקנאטי לתואר שני במנהל עסקים למנהלים המשותפת לאוניברסיטת תל אביב ואוניברסיטת נורת'ווסטרן בשיקגו.

שני ספריו של אראל הם מסוגת המותחן, שניהם היו לרבי מכר.  הרקע לכתיבת ספרו הראשון הגיע מחברת סטארט אפ שהקים עם חברו הטוב ביותר; השותפות קרסה בראשיתה והשותף המשיך לפתח את הרעיון בחברה אחרת.
כיום (יולי 2023) הוא עובד על ספרו השלישי, וספרו השני נמצא בשלבים סופיים של הוצאתו לאור בשפה האנגלית בארצות הברית.

ספריו
-----

* **חריצים ומשבצות**, ידיעות ספרים: ספרי חמד, עריכה: שי גלעד, 2011.

אלן דביר מקים סטארט-אפ יחד עם חברו הטוב ביותר, עמית פלד. הם מוצאים איל הון המוכן להשקיע בחברה. אלן מקבל חבילה שתוכנה מפתיע אותו ומשנה כליל את הידוע על האנשים הקרובים לו. הספר היה רב-מכר. אורית ענבר, כתבה בפנאי פלוס על הספר: "התוצאה הכוללת היא עלילת מתח שאינה פוסקת לרגע להטעות את הקורא ולשמוט שוב ושוב את השטיח מתחת לרגליו. בכל פעם שנדמה לקורא שהנה הוא מתחיל לפצח את התעלומה, הוא מוצא עצמו חוזר לנקודת ההתחלה, מבולבל מתמיד".

* **לקום ולהרוג**, כנרת זמורה-ביתן דביר, עריכה: תמר ביאליק, 2021.

אייזיק גורדון המציא תכשיר קוסמטי מהפכני, שהיווה את הבסיס לפעילות חברת הקוסמטיקה המשפחתית "לומייר". קרן, הבת האמצעית, היא מנכ"לית החברה; ינון, הבן הבכור, הוא המנהל התפעולי של משרדי החברה הנמצאים בעמק הסיליקון בקליפורניה, ודניאל, הבן הצעיר, הוא מנהל הפיתוח שלה. "לומייר" מקבלת הצעת רכישה במאות מיליוני דולרים. באותו היום פושטת המשטרה על משרדי החברה בטענה להעסקת עובדים בלתי חוקיים. קרן, המנכ"לית, נמצאת תלויה בדירתה, בעת שאחיה הצעיר, דניאל, ישן בדירה. דניאל יוצא לחקור את רצח אחותו וחושף סודות מהעבר. הרקע לכתיבת ספרו השני הוא עולם מכירות מוצרי הקוסמטיקה על ידי ישראלים בקליפורניה, ארצות הברית. הספר נכלל ברשימות רבי-המכר של רשת הספרים סטימצקי. ואתר עברית.

חיים אישיים
-----------

ארן אראל נשוי לעדי ברגמן-אראל, מעצבת פנים ולו שני ילדים.

לקריאה נוספת
------------

על "חריצים ומשבצות"

* לירי הלפרין, הקולמוס האלקטרוני שלי, עכבר העיר, 17 בפברואר 2011, עמ' 22.
* לילית וגנר, יוצא מהמשבצת, מוסף 24 שעות, ידיעות אחרונות, 30 במרץ 2011, עמ' 16.
* "חריצים ומשבצות", סינמטק, 3 באפריל 2011.

קישורים חיצוניים
----------------

* ארן אראל, ברשת החברתית פייסבוק
* ארן אראל, ברשת החברתית LinkedIn
* ארן אראל, באתר פייסבוק
* ארן אראל, באתר LinkedIn
* עמוד סופר, באתר סימניה
* עמוד סופר, באתר נוריתה
* ארן אראל מספר על לקום ולהרוג, מראיין: זהר נוי, בתוכנית "ספרים סופרים ומה שביניהם", רדיו ק.ס.ם 106FM, 4 באוגוסט 2021
* "I love technology and writing. They complement each other.", כלכליסט, 18 באוגוסט 2022

הערות שוליים
------------

1. ↑  ארן אראל, ב"לקסיקון הספרות העברית החדשה"
2. 1 2  יוסי הטוני, היי-טקיסט בכיר בימים – סופר בלילות, אנשים ומחשבים, 29 ביולי 2021
3. 1 2  ארן אראל מונה לנהל את פעילות F5 גם באזור ספרד ופורטוגל, אנשים ומחשבים, 20 ביוני 2023
4. 1 2 3 4  שירי לב-ארי, "אני מביא לכתיבה מיומנויות מההייטק", כלכליסט, 19 באוגוסט 2021
5. 1 2  יניב הלפרין, ארן אראל מונה למנהל הפעילות של F5 בישראל, אנשים ומחשבים, 3 בספטמבר 2019
6. ↑  יוסי הטוני, "נדרש לגשר על הפער בין קבוצות הפיתוח וה-IT", אנשים ומחשבים, 16 בינואר 2020
7. 1 2  טליה לוין, ארן אראל הוא יזם הייטק וסופר שהוציא כבר שני רבי מכר - עכשיו הספר שלו יוצא באנגלית, מעריב אונליין, 14 ביולי 2023
8. 1 2 3  זהר נוי, מסע חיים. הכתבה התפרסמה באוגוסט 2021 ברשת מקומוני מעריב; למשל: חדשות השרון והסביבה, 6 באוגוסט 2021, עמוד השער, עמ' 38, 40.
9. 1 2 3  רבי המכר של חודש דצמבר, באתר סטימצקי
10. 1 2  למשל 'לקום ולהרוג' היה מקום 2 בקטגוריית מתח ומקום 4 בקטגוריית פרוזה באתר עברית, ידיעות אחרונות, 7 לילות, 6 באוגוסט 2021, עמ' 17
11. ↑  אפי טריגר, בואו נדבר על זה: "לקום ולהרוג" מאת ארן אראל, אוגוסט 2021
12. ↑  אורית ענבר, פנאי פלוס, גיליון 1158, 27 באוקטובר 2011, עמ' 68.
13. ↑  רבי המכר של חודש נובמבר, באתר סטימצקי
14. ↑  רבי המכר של חודש אוקטובר, באתר סטימצקי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007443204705171
* GND: 1089698399
* LCCN: no2011072044
* VIAF: 381145856884322920398
* WorldCat (עם VIAF): 381145856884322920398

 |